27.02.2015 • 15:32
Табелата, от която се вижда кога трябваше да започне ремонтът и кой е изпълните
Ремонтът на фонтаните, в които водата се стича от огромни топки в пространството под НДК в София, ще започне най-рано в средата на април, обясни пред „Труд” Георги Такев, управител на „Водоснабдяване и канализация” ЕАД. Неговата фирма трябва да ремонтира басейните, чешмите и детския кът, който се намира в близост до известното в миналото заведение „Кравая” пред НДК.
Причината за забавянето е, че на тавана на помещението, което обслужва фонтана и се намира под него, бяха открити пукнатини, обясни Такев. По думите му експерти от Университета по архитектура, строителство и геодезия вече са огледали мястото и са дали своето мнение как да се реши проблемът.
От Столичната община потвърдиха, че знаят за забавянето и чакат експертите от Дирекцията по архитектура и градоустройство (ДАГ) да се произнесат какво точно трябва да се направи и колко ще струва.
По думите на Георги Такев укрепването би могло да приключи до края на март или в началото на април, а след това да започнат работа и неговите хора. Преди да се отстранят пукнатините, няма смисъл да се прави ремонтът, каза Такев.
Проектът за реновиране на пространството пред НДК е поделен между няколко фирми, които трябва да го направят.
През май миналата година 10-годишно момче падна от почти 10 метра височина във фонтаните на НДК, при което изпадна в будна кома. След като докторите тук не успяха да го събудят, се наложи детето да се лекува в Германия.
Часове след инцидента от Столичната община сложиха жълти сигнализиращи ленти около дупката над фонтана.
Известно време след това предупредителните знаци изчезнаха. Още тогава столичният кмет Йорданка Фандъкова уточни, че фонтанът е проектиран така, че мястото не е предвидено нито за преминаване, нито за игри, а реконструкцията беше планирана за септември 2014 г. Очаква се да се предприемат трайни мерки за обезопасяването на фонтана, като най-вероятно ще бъдат изградени парапети.